Katasztrófahelyzet van az áradás miatt Észak-Angliában
Több észak-angliai nagyvárosban is jelentős területek kerültek víz alá vasárnap az elmúlt napok heves esőzései miatt. A kár már tött, mint 500 millió fonr.
Észak-Angliát az utóbbi hetekben harmadszor sújtja áradás, de a mostani árvíz a legsúlyosabb. A helyi hatóságok beszámolói szerint vasárnapra Manchester, Leeds és York több negyedét elöntötték a medrükből kilépett folyók. A székesegyházáról világhírű York fő folyója, az Ouse, amelynek átlagos vízszintje 90 centiméter, vasárnapra már öt méternél magasabban állt, és a szakértők várakozása szerint 5,5 méter környékén tetőzik.

A rendőrség vasárnapi becslése szerint Yorkban - az anglikán egyház egyik érseki székhelyén - 3500 lakóingatlant fenyeget az elöntés veszélye, és várhatóan több száz embernek el kell hagynia lakóhelyét. Yorkban és Leedsben a hadsereg alakulatai is bekapcsolódtak a mentési munkálatokba. Manchester több városrésze - köztük Salford, Bolton, Bury, Rochdale és Wigan - szintén víz alatt volt vasárnap, bár a vízszint délután már csökkenni kezdett. A brit meteorológiai intézet vasárnap 116 helyre adott ki súlyos árvízveszélyre figyelmeztető riasztást. Az érintett térségek közül 24-ben a "vörös"riasztási szint van érvényben, amely közvetlen életveszélyre figyelmezteti a lakosságot.

Nagy-Britannia az utóbbi évszázad egyik legmelegebb, egyben legcsapadékosabb decemberét éli. Napközben rendre 16-18 fokos csúcshőmérsékleteket mérnek, és az éjszakai hőmérsékleti minimumok is magasabbak az ilyenkor szokásos nappali maximumoknál. A rendkívül enyhe telet azonban egymást követő atlanti viharok kísérik, csapadékrekordokkal. Anglia északnyugati területein többször is előfordult, hogy néhány óra alatt egyhavi csapadékmennyiség hullott.

A hetek óta tartó, visszatérő áradások az előzetes becslések szerint eddig legalább 500 millió font (215 milliárd forint) kárt okoztak.
katasztrófa Leeds Nagy-Britannia árvíz esőzés Manchester